ROZHODNUTIE KOMISIE
z 13. septembra 2006
o konaní podľa článku 81 Zmluvy o založení Európskeho spoločenstva
[Vec COMP/F/38.456 - Bitúmen (Holandsko)]
[oznámené pod číslom K(2006) 4090]
(Iba holandské, anglické, francúzske a nemecké znenie je autentické)
(2007/534/ES)
1. ZHRNUTIE PORUŠENIA
(1)
Adresáti tohto rozhodnutia sa zúčastnili na jedinom a pokračujúcom porušovaní článku 81 Zmluvy o založení Európskeho spoločenstva, ktoré sa týkalo stanovovania cien bitúmenu určeného na výstavbu ciest v Holandsku.
1.1. Sektor cestného bitúmenu
(2)
Bitúmen je vedľajší produkt pri výrobe palív. Zvyčajne sa vyrába destiláciou ťažkej ropy. Z rôznych druhov ropy a procesov pri rafinovaní vznikajú rôzne druhy bitúmenov, ktoré sa môžu neskôr modifikovať pridaním polymérov, aby sa zlepšili ich vlastnosti. Bitúmen sa používa najmä pri výrobe asfaltu, kde slúži ako spojivo spájajúce ostatný materiál. Zvyšok bitúmenu ide na ďalšie priemyselné spracovanie.
(3)
Výrobok, ktorý je predmetom tohto rozhodnutia, predstavuje všetky druhy bitúmenu používaného na výstavbu ciest a na podobné aplikácie. Tiež sa označuje ako penetračný bitúmen, bitúmen na pokrytie vozoviek alebo izolačný bitúmen. Ďalej ho pomenujeme ako cestný bitúmen.
(4)
Vyšetrovanie ukázalo, že kartel pokrýval územie Holandska. Odhadovaná veľkosť je približne 62 miliónov EUR v roku 2001, čo je celý minulý rok, keď dochádzalo k porušovaniu práva. Špecifická črta je, že ku kolúzii nedošlo iba medzi dodávateľmi, ako zvyčajne, ale aj medzi dodávateľmi a odberateľmi. Na karteli sa zúčastnilo osem z deviatich dodávateľov cestného bitúmenu a šesť (teraz päť) najväčších stavebných spoločností, ktorý výrobok kupovali.
(5)
Uvedení adresáti sa zúčastnili na jedinom a pokračujúcom porušovaní článku 81 Zmluvy o ES, ktoré pokrývalo územie Holandska, a jeho hlavnou črtou bolo, že dodávatelia a odberatelia sa spoločne dohodli na cenách a rabatoch pre príslušný výrobok.
1.2. Adresáti a trvanie porušovania
(6)
Podniky a ich právne subjekty, ktoré sa zúčastnili na porušení (niektoré z nich sú zodpovedné ako materské spoločnosti) a dĺžka trvania sú nasledujúce. Upozorňujeme, že v prípade niektorých podnikov je adresátom rozhodnutia viac ako jeden subjekt:
Dodávatelia:
a)
BP: BP plc. od 1. apríla 1994 do 15. apríla 2002, BP Nederland BV od 1. apríla 1994 do 1. januára 2000 a BP Refining & Petrochemicals GmbH od 31. decembra 1999 do 15. apríla 2002;
b)
Esha: Esha Holding BV, Smid & Hollander BV a Esha Port Services Amsterdam BV od 1. apríla 1994 do 15. apríla 2002;
c)
Klöckner: Klöckner Bitumen BV od 1. apríla 1994 do 15. apríla 2002 a Sideron Industrial Development od 1. januára 2000 do 15. apríla 2002;
d)
Kuwait Petroleum: Kuwait Petroleum Corporation, Kuwait Petroleum International Ltd. a Kuwait Petroleum (Nederland) BV od 1. apríla 1994 do 15. apríla 2002;
e)
Nynäs: AB Nynäs Petroleum a Nynäs Belgium AB od 1. apríla 1994 do 15. apríla 2002;
f)
Shell: Shell Petroleum NV, The Shell Transport and Trading Company Ltd. a Shell Nederland Verkoopmaatschappij BV od 1. apríla 1994 do 15. apríla 2002;
g)
Total: Total Nederland NV od 1. apríla 1994 do 15. apríla 2002 a Total SA od 1. novembra 1999 do 15. apríla 2002;
h)
Wintershall: Wintershall AG od 1. apríla 1994 do 31. decembra 1999.
Odberatelia:
i)
Ballast Nedam: Ballast Nedam NV a Ballast Nedam Infra BV od 21. júna 1996 do 15. apríla 2002;
j)
BAM: BAM NBM Wegenbouw BV od 1. apríla 1994 do 15. apríla 2002 a Koninklijke BAM Groep NV od 1. novembra 2000 do 15. apríla 2002;
k)
Dura Vermeer: Vermeer Infrastructuur BV od 1. apríla 1994 do 15. apríla 2002, Dura Vermeer Groep NV od 13. novembra 1998 do 15. apríla 2002 a Dura Vermeer Infra BV od 1. júla 2000 do 15. apríla 2002;
l)
HBG: HBG Civiel BV od 1. apríla 1994 do 15. apríla 2002;
m)
Heijmans: Heijmans NV a Heijmans Infrastructuur BV od 1. apríla 1994 do 15. apríla 2002;
n)
KWS: Koninklijke Volker Wessels Stevin NV a Koniklijke Wegenbouw Stevin BV od 1. apríla 1994 do 15. apríla 2002.
1.3. Fungovanie kartelu
(7)
Dohodnuté postupy možno kategorizovať takto: postupy určovania cien cestného bitúmenu v Holandsku medzi dodávateľmi, hlavnými odberateľmi, ako aj medzi dodávateľmi a odberateľmi.
(8)
Dôkazy o uvedenom karteli pokrývajú obdobie od 1. apríla 1994 do 15. apríla 2002 a týkajú sa najmä praktizovania spoločného určovania brutto ceny na predaj a nákup cestného bitúmenu, jednotného rabatu z brutto ceny pre zúčastnených stavbárov ciest a menšieho maximálneho rabatu z brutto ceny pre iných stavbárov ciest.
(9)
Komisia sa domnieva, že celý systém prípravných a spoločných zasadnutí a z nich vyplývajúcich dohôd medzi skupinou dodávateľov bitúmenu a skupinou stavbárov ciest o brutto cenách a rabatoch bitúmenu na stavbu ciest v Holandsku tvorí súčasť jediného celkového systému, a preto predstavuje jediné porušenie článku 81 zmluvy.
2. POKUTY
2.1. Základná suma
(10)
Základná výška pokuty sa určuje na základe závažnosti a dĺžky trvania porušenia.
Závažnosť
(11)
Pri posudzovaní závažnosti porušenia Komisia zohľadňuje jeho povahu, reálny dosah na trh, ak ho možno kvalifikovať, a zemepisnú veľkosť príslušného trhu.
(12)
Pokiaľ ide o povahu porušenia a skutočnosť, že musela mať dosah a pokrývala podstatnú časť spoločného trhu, Komisia sa domnieva, že spoločnosti, ktorým je určené toto rozhodnutie, sa dopustili veľmi závažného porušenia článku 81 zmluvy.
Rozdielny prístup
(13)
V rámci kategórie veľmi závažných porušení škála možných pokút umožňuje uplatniť rozdielny prístup voči spoločnostiam, aby sa tak zohľadnila skutočná ekonomická schopnosť vinníkov výrazne narušiť hospodársku súťaž. Je to primerané, pokiaľ existujú, ako v tomto prípade, výrazné rozdiely medzi podielmi jednotlivých spoločností na trhu, ktoré sa dopustili porušenia.
(14)
Spoločnosti boli rozdelené do šiestich kategórií podľa ich relatívneho významu na príslušnom trhu v roku 2001, čo je celý minulý rok, keď dochádzalo k porušeniu.
Dostatočné odradenie
(15)
Komisia konštatuje, že v tomto konaní mali spoločnosti Shell, BP, Total a Kuwait Petroleum vo finančnom roku 2005, teda v poslednom finančnom roku, ktorý predchádzal toto rozhodnutie, celosvetový obrat vo výške 246, 203, 143 a 37 miliárd EUR. Všetky ostatné podniky mali celosvetový obrat nižší ako 10 miliárd EUR.
(16)
Komisia sa domnieva, že za daných okolností nie je potrebný žiadny multiplikačný koeficient na to, aby pokuty uložené spoločnostiam s celosvetovým obratom menším ako 10 miliárd EUR mali dostatočne odrádzajúci účinok. Komisia uvažuje použiť multiplikačný koeficient prispôsobený okolnostiam tohto prípadu len v prípade spoločností Shell, BP, Total a Kuwait Petroleum.
Trvanie
(17)
Podľa dĺžky trvania porušenia v rozpätí od 1,5 do 8 rokov sa použijú rôzne multiplikačné koeficienty (pozri bod 6 vyššie).
2.2. Priťažujúce a poľahčujúce okolnosti
Priťažujúce okolnosti
(18)
V čase, keď došlo k porušeniu, sa na spoločnosť Shell už vzťahovali predchádzajúce rozhodnutia Komisie o zákaze kartelovej činnosti (1). Táto recidíva predstavuje priťažujúce okolnosti, ktoré odôvodňujú zvýšenie základnej sumy pokuty o 50 %, ktorá má byť udelená spoločnosti Shell.
(19)
Počas kontrol sa spoločnosť KWS odmietla podrobiť vyšetrovaniu, čo vyvolalo, že inšpektori sa dovolávajú pomoci vnútroštátneho orgánu hospodárskej súťaže a polície. Komisia sa domnieva, že toto bránenie predstavuje priťažujúcu okolnosť, ktorá odôvodňuje zvýšenie základnej sumy pokuty o 10 %, ktorá má byť udelená spoločnosti KWS.
(20)
Shell v rámci skupiny dodávateľov bitúmenu a KWS v rámci skupiny odberateľov bitúmenu nesú osobitnú zodpovednosť za ich úlohu pri podnecovaní a vedení kartelu. Obe boli hnacou silou fungovania kartelu. Táto úloha odôvodňuje zvýšenie základnej sumy pokuty o 50 %, ktorá má byť udelená spoločnostiam Shell a KWS.
2.3. Uplatňovanie hornej hranice 10 % obratu
(21)
Článok 23 ods. 2 nariadenia Rady (ES) č. 1/2003 (2) stanovuje, že pokuta udelená každému podniku nesmie prekročiť 10 % jeho obratu. Táto prahová hodnota sa vzťahuje na pokuty vypočítané pre spoločnosti Esha (Esha Holding BV, Smid & Hollander BV a Esha Port Services Amsterdam BV) a Klöckner Bitumen BV.
2.4. Uplatňovanie oznámenia o zhovievavosti z roku 2002
Oslobodenie
(22)
Podnik BP ako prvý informoval Komisiu o existencii kartelu v Holandsku a Komisia udelila spoločnosti BP podmienečné oslobodenie od pokuty v súlade s bodom 15 oznámenia. Počas celého správneho konania spoločnosť BP úplne, nepretržite a promptne spolupracovala. Spoločnosť BP ukončila svoju účasť na porušovaní najneskôr pri predložení dôkazov podľa oznámenia o zhovievavosti a nepodnikla žiadne kroky, ktoré by nútili iné subjekty k účasti na porušovaní. Na základe uvedených dôvodov možno spoločnosť BP v plnej miere oslobodiť od pokút.
Bod 23 písm. b) prvá zarážka (zníženie o 30 % - 50 %)
(23)
Kuwait Petroleum bol ďalším podnikom, ktorý sa obrátil na Komisiu podľa oznámenia o zhovievavosti, a bol prvým podnikom, ktorý splnil požiadavky bodu 21 tohto oznámenia. Dôkazy, ktoré poskytla spoločnosť Kuwait Petroleum, umožnili Komisii na základe svojej povahy preukázať sporné skutočnosti, a preto predstavovali pridanú hodnotu v porovnaní s dôkazmi, ktoré Komisia mala v tom čase k dispozícii. Táto pridaná hodnota bola významná, pretože potvrdila existujúce informácie, a spoločne s informáciami, ktoré Komisia už mala k dispozícii, pomohla Komisii dokázať porušenie práva. Je potrebné vziať do úvahy, že spoločnosť BP nebola pravidelným účastníkom poradných zasadnutí týkajúcich sa bitúmenu s odberateľmi a že Kuwait Petroleum bol prvým podnikom, ktorý poskytol priame dôkazy o tomto hlavnom prvku fungovania kartelu. V súlade s bodom 23 oznámenia o zhovievavosti je preto Kuwait Petroleum oprávnený na zníženie pokuty o 30 % až 50 %.
(24)
Pokiaľ ide o presné zníženie pokuty, ktorá bola udelená spoločnosti Kuwait Petroleum, je potrebné vziať do úvahy, že žiadosť o zhovievavosť a ďalšie dôkazy, ktoré predložila spoločnosť Kuwait Petroleum, umožnili Komisii vzhľadom na podrobnosť týchto tvrdení preukázať sporné skutočnosti. Avšak taktiež je potrebné vziať do úvahy, že žiadosť bola podaná viac ako 11 mesiacov po vykonaní kontrol Komisiou a po tom, čo Komisia poslala stranám žiadosť o podrobné vecné informácie o udalostiach. Okrem toho Komisia považuje za závažné, že niektoré dôležité vyhlásenia, ktoré urobil Kuwait Petroleum, týkajúce sa údajnej účasti ExxonMobilu v karteli, boli neskôr pozmenené a nemohli sa použiť ako dôkaz voči tomuto podniku. Komisia dospela k záveru, že Kuwait Petroleum má nárok na 30 % zníženie pokuty, ktorá by mu inak bola udelená.
Iné žiadosti o zhovievavosť
(25)
Spoločnosť Shell taktiež podala žiadosť v oddiele B žiadosti o zhovievavosť, ale pre nedostatok významnej pridanej hodnoty jej nie je navrhnutá žiadna úhrada.
(26)
Spoločnosti Nynäs a Total taktiež tvrdia, že dobrovoľne poskytli Komisii informácie vo svoj neprospech. Komisia sa však domnieva, že poskytnuté informácie nepredstavujú významnú pridanú hodnotu, na základe ktorej by mala Komisia povoliť zníženie trestu.
(27)
Spoločnosť Wintershall tvrdí, že by sa na ňu mala vzťahovať žiadosť o oslobodenie od pokút, ktorú predložila spoločnosť BP. Ale Wintershall stále existuje ako samostatný podnik nezávislý od BP, a práve spoločnosť BP, nie Wintershall, sa rozhodla požiadať Komisiu o oslobodenie od pokút.
3. ROZHODNUTIE
(28)
Tieto podniky porušili článok 81 zmluvy tým, že v uvedených obdobiach pravidelne spoločne stanovovali brutto ceny na predaj a nákup cestného bitúmenu v Holandsku, jednotný rabat z brutto ceny pre zúčastnených stavbárov ciest a menší maximálny rabat z brutto ceny pre iných stavbárov ciest:
a)
Ballast Nedam: Ballast Nedam NV a Ballast Nedam Infra BV od 21. júna 1996 do 15. apríla 2002;
b)
BAM NBM: BAM NBM Wegenbouw BV od 1. apríla 1994 do 15. apríla 2002 a Koninklijke BAM Groep NV od 1. novembra 2000 do 15. apríla 2002;
c)
BP: BP plc. od 1. apríla 1994 do 15. apríla 2002, BP Nederland BV od 1. apríla 1994 do 1. januára 2000 a BP Refining & Petrochemicals GmbH od 31. decembra 1999 do 15. apríla 2002;
d)
Dura Vermeer: Vermeer Infrastructuur BV od 1. apríla 1994 do 15. apríla 2002, Dura Vermeer Groep NV od 13. novembra 1998 do 15. apríla 2002 a Dura Vermeer Infra BV od 30. júna 2000 do 15. apríla 2002;
e)
Esha: Esha Holding BV, Smid & Hollander BV a Esha Port Services Amsterdam BV od 1. apríla 1994 do 15. apríla 2002;
f)
HBG: HBG Civiel BV od 1. apríla 1994 do 15. apríla 2002;
g)
Heijmans: Heijmans NV a Heijmans Infrastructuur BV od 1. apríla 1994 do 15. apríla 2002;
h)
Klöckner: Klöckner Bitumen BV od 1. apríla 1994 do 15. apríla 2002 a Sideron Industrial Development od 1. januára 2000 do 15. apríla 2002;
i)
Kuwait Petroleum: Kuwait Petroleum Corporation, Kuwait Petroleum International Ltd a Kuwait Petroleum (Nederland) BV od 1. apríla 1994 do 15. apríla 2002;
j)
KWS: Koninklijke Volker Wessels Stevin NV a Koniklijke Wegenbouw Stevin BV od 1. apríla 1994 do 15. apríla 2002;
k)
Nynäs: AB Nynäs Petroleum a Nynäs Belgium AB od 1. apríla 1994 do 15. apríla 2002;
l)
Shell: Shell Petroleum NV, The Shell Transport and Trading Company Ltd a Shell Nederland Verkoopmaatschappij BV od 1. apríla 1994 do 15. apríla 2002;
m)
Total: Total Nederland NV od 1. apríla 1994 do 15. apríla 2002 a Total SA od 1. novembra 1999 do 15. apríla 2002;
n)
Wintershall AG od 1. apríla 1994 do 31. decembra 1999.
(29)
Za porušenia uvedené v predchádzajúcom bode sa ukladajú tieto pokuty:
a)
Ballast Nedam: Ballast Nedam NV a Ballast Nedam Infra BV, spoločne a nerozdielne: 4,65 mil. EUR;
b)
BAM NBM: BAM NBM Wegenbouw BV: 13,5 mil. EUR, z čoho na spoločnosť Koniklijke BAM Groep NV sa spoločne a nerozdielne vzťahuje suma 9 mil. EUR;
c)
BP: BP plc: 0 mil. EUR, z čoho na BP Nederland BV sa spoločne a nerozdielne vzťahuje suma 0 mil. EUR a na spoločnosť BP Refining & Chemicals sa spoločne a nerozdielne vzťahuje suma 0 mil. EUR;
d)
Dura Vermeer: Vermeer Infrastructuur BV: 5,4 mil. EUR, z čoho na Dura Vermeer Groep NV sa spoločne a nerozdielne vzťahuje suma 3,9 mil. EUR a na spoločnosť Dura Vermeer Infra BV sa spoločne a nerozdielne vzťahuje suma 3,45 mil. EUR;
e)
Esha: Esha Holding BV, Smid & Hollander BV a Esha Port Services Amsterdam BV, spoločne a nerozdielne: 11,5 mil. EUR;
f)
HBG: HBG Civiel BV: 7,2 mil. EUR;
g)
Heijmans: Heijmans NV a Heijmans Infrastructuur BV, spoločne a nerozdielne: 17,1 mil. EUR;
h)
Klöckner: Klöckner Bitumen BV: 10 mil. EUR, z čoho sa na spoločnosť Sideron Industrial Development spoločne a nerozdielne vzťahuje suma 9 mil. EUR;
i)
Kuwait Petroleum: Kuwait Petroleum Corporation, Kuwait Petroleum International Ltd a Kuwait Petroleum (Nederland) BV, spoločne a nerozdielne: 16,632 mil. EUR;
j)
KWS: Koninklijke Volker Wessels Stevin NV a Koniklijke Wegenbouw Stevin BV, spoločne a nerozdielne: 27,36 mil. EUR;
k)
Nynäs: AB Nynäs Petroleum a Nynäs Belgium AB, spoločne a nerozdielne: 13,5 mil. EUR;
l)
Shell: Shell Petroleum NV, The Shell Transport and Trading Company Ltd A Shell Nederland Verkoopmaatschappij BV, spoločne a nerozdielne: 108 mil. EUR;
m)
Total: Total Nederland NV: 20,25 mil. EUR, z čoho sa na spoločnosť Total SA spoločne a nerozdielne vzťahuje suma 13,5 mil. EUR;
n)
Wintershall AG: 11,625 mil. EUR.
(30)
Vyššie uvedené podniky okamžite ukončia porušovanie práva uvedené v bode 28, pokiaľ tak už neurobili. Zdržia sa akéhokoľvek konania alebo postupu opísaného v bode 28 a akéhokoľvek konania alebo postupu, ktorý by mal rovnaký alebo podobný cieľ alebo účinok.
(31)
Verzia, ktorá nemá dôverný charakter, bude dostupná v autentickom jazyku prípadu na internetovej stránke GR pre hospodársku súťaž: http://ec.europa.eu/comm/competition/index_en.html